QTC:ส่อง 4Q58 กำไรโตเด่น-ปันผลจูงใจโบรกฯแนะนำซื้อราคาเป้าหมาย 6.32 บาท
QTC คาด 4Q58 กำไรจะอยู่ที่ 83.96 ล้านบาท และกำไรทั้งปีที่ 121 ล้านบาท เป็นระดับกำไรที่อยู่ในระดับสูงใกล้เคียงกับระดับสูงสุดนับตั้งแต่บริษัทเข้าซื้อขายในตลาดที่ 118 ล้านบาทในปี 2555 เงินปันผลของบริษัทจ่ายครั้งเดียวต่อปี ทำให้เงินปันผลสูง คงคำแนะนำซื้อ ราคาพื้นฐานประเมินไว้ที่ 6.32 บาท
5 ก.พ. 2559

บล.ดีบีเอสฯ ระบุในบทวิเคราะห์วันนี้ (5 ก.พ.) ว่า  บริษัท คิวทีซี เอนเนอร์ยี่ จำกัด (มหาชน) หรือQTC คาดผลการดำเนินงานไตรมาส 4/58 โดดเด่น คาดว่ากำไรปกติไตรมาส4 จะอยู่ที่ 83.96 ล้านบาท และผลประกอบการทั้งปี 2558 ออกมาที่ 121 ล้านบาท
โดยประเมินรายได้ในไตรมาสนี้ที่ 472 ล้านบาท และรายได้ทั้งปีที่ 1142 ล้านบาท โดยรวมผลประกอบการปีนี้ยังเป็นปีที่ดีของบริษัทเป็นระดับกำไรที่ใกล้เคียงระดับสูงสุดนับตั้งแต่ซื้อขายในตลาดหลักทรัพย์ฯ ได้ประโยชน์จากโรงไฟฟ้าพลังงานทดแทนที่จะต้อง COD ให้ทันในปีนี้ ส่งผลให้ลูกค้ามีคำสั่งซื้อหม้อแปลงเข้ามาเป็นจำนวนมาก
อัตรากำไรขั้นต้นในไตรมาส 4 สูงเป็นผลทางด้านฤดูกาล จากผลทางด้านฤดูกาลที่ปกติบริษัทมีกำไรและอัตรากำไรขั้นต้นสูงในไตรมาสสุดท้ายของปี รายได้ที่เพิ่มขึ้นมากในไตรมาส 4 ส่งผลให้อัตรากำไรขั้นต้นปรับตัวขึ้นต่อเนื่องจากไตรมาส 3 ที่ 28.90% เป็น 30.70% แม้ว่าจะลดลงจากไตรมาส 4 ปี 2557 ที่ 34.60% จากการแข่งขันที่สูงขึ้นแต่ก็ยังเป็นระดับที่ค่อนข้างสูงเมื่อเทียบกับไตรมาส 1 ปี 2558 ที่อยู่ที่เพียงระดับ 13.9%
ปี 2559 หน้ารายได้และกำไรคาดว่าจะทรงตัวจากฐานที่สูงในปีนี้ ในเบื้องต้นบริษัทคาดว่ารายได้ในปี 2558 จะอยู่ที่ 1,000 ล้านบาท และตั้งเป้าการเติบโตที่ 20% ในปี 2559 เป็น 1,200 ล้านบาท แต่เนื่องจากปี 2558 รายได้น่าจะสูงกว่าเป้าหมายของบริษัทที่ตั้งไว้แล้วที่ 1,000 คาดว่าจะอยู่ที่ 1,142 ล้านบาท ทำให้กำไรในปี 59 น่าจะทรงตัวเมื่อเทียบกับปี 58 โดยเราประเมินรายได้ไว้ที่ 950 ล้านบาท และกำไรที่ 100 ล้านบาท
เงินปันผลเด่นจากผลประกอบการที่เติบโตสูง ประเมินเงินปันผลต่อหุ้นปี 2558 ที่ 0.32 บาทต่อหุ้น คิดจากการจ่ายอัตราเงินปันผลที่ 52% (ถือว่าให้ไว้เราใช้สมมติฐานต่ำสุดจากระดับที่เคยจ่ายที่ 52%-65%)โดยที่ราคาปัจจุบันให้ผลตอบแทนจากเงินปันผล 5.7% ซึ่งเรายังประเมินว่าหากบริษัทต้องการเพิ่มสภาพคล่องโดยการจ่ายหุ้นปันผล จะเป็นปัจจัยหนุนราคาช่วงสั้นและเป็นตัวเลือกหนึ่งในการเพิ่มสภาพคล่องของหุ้นที่ไม่ได้อยู่ในระดับสูงมากนัก 
PPWE บริษัทลูกที่ร่วมทุนกับ UAC เป็นปัจจัยบวกในอนาคต โดยทาง UAC ได้ออกข่าวมาว่าจะลงทุนโรงไฟฟ้าขยะที่ภาคเหนือ 2-3 เมกะวัตต์ รวมไปถึงการเข้าซื้อกิจการโรงไฟฟ้าในประเทศ และการไปลงทุนเองในต่างประเทศอย่างพม่า และบริษัทสนใจธุรกิจพลังงานไบโอแมสขนาดไม่เกิน 10 เมกะวัตต์ ซึ่งการทำธุรกิจโรงไฟฟ้าของบริษัทอาจจะส่งผลให้ P/E บริษัทเพิ่มขึ้นอย่างมีนัยสำคัญจากมีรายได้ที่สม่ำเสมอมากขึ้น
คงคำแนะนำ ซื้อ โดยให้ราคาพื้นฐาน 6.32 บาท โดยใช้ P/E ปี 2559 ที่ 11.5 ราคาหุ้นยังไม่ปรับตัวขึ้นสอดคล้องระดับกำไรที่จะอยู่ในระดับสูงสุดตลอดกาลนับตั้งแต่เข้าซื้อขายในตลาดฯ ในขณะที่ราคาซื้อขายย้อนหลังบริษัทเคยซื้อขายสูงสุดที่ 7.90 บาท ทำให้อาจมีแรงซื้อเก็งกำไรในช่วงประกาศผลประกอบการ ในขณะที่เงินปันผลยังจูงใจที่ 5.7% รวมถึงโอกาสในการขยายธุรกิจไปยังโรงไฟฟ้าเพิ่มจะเป็นปัจจัยที่หนุนให้บริษัทซื้อขายใน P/E ที่สูงขึ้นได้ เมื่อมีการดำเนินการจริง